## Kodeks medicinske etike i deontologije

### NN 55/2008 (16.5.2008.), Kodeks medicinske etike i deontologije

# HRVATSKA LIJEČNIČKA KOMORA

**1914**

Na temelju članka 38. Zakona o liječništvu (»Narodne novine« 121/03) te članka
14. Statuta Hrvatske liječničke komore, Skupština Hrvatske liječničke komore na
5. sjednici održanoj dana 10. lipnja 2006. donosi

## KODEKS

### MEDICINSKE ETIKE I DEONTOLOGIJE

***1. Temeljna načela***

Članak 1.

1. Liječniku je časna obveza svoje životno usmjerenje i struku posvetiti
zdravlju čovjeka.
2. U tom smislu on će poštovati ljudski život od njegova početka do smrti,
promicati zdravlje, sprječavati i liječiti bolest te poštovati ljudsko tijelo i
osobnost i nakon smrti.
3. Liječničku će pomoć pružati jednako svima bez obzira na dob, spol, rasu,
narodnost, vjeru, političko uvjerenje, društveni položaj ili bilo koje druge
okolnosti, poštujući pri tome ljudska prava i dostojanstvo osobe.
4. Svim svojim sposobnostima čuvat će plemenitu tradiciju liječničkog poziva
održavajući visoke standarde stručnog rada i etičkog ponašanja prema pacijentu i
njegovim bližnjima te zdravim osobama.
5. U svojem će djelovanju čuvati ugled i dostojanstvo liječničkog staleža i
časno se odnositi prema kolegama.
6. Svoje znanje i umijeće uvijek će odgovorno primjenjivati u skladu s načelima
ovoga Kodeksa.

***2. Obveze prema pacijentu/bolesniku***
Članak 2.

1. Liječnik će poštovati prava pacijenta smatrajući dobrobit pacijenta svojom
prvom i osnovnom brigom.
2. Svoj će posao obavljati stručno i etički besprijekorno, ne iskorištavajući
pacijenta niti emotivno, niti tjelesno niti materijalno.
3. Osim redovite nagrade za liječnički rad, u obliku plaće ili honorara i
zadovoljstva da je pomogao pacijentu, drugo stjecanje materijalne ili bilo koje
druge koristi iz njegova liječničkog rada protivno je ovom Kodeksu.
4. Poštovat će pravo duševno sposobnog i svjesnog pacijenta da dobro obaviješten
slobodno prihvati ili odbije pojedinog liječnika, odnosno preporučenu liječničku
pomoć. Kad pacijent nije sposoban o tome odlučivati, o tome odlučuje njegov
zastupnik. Ako zastupnik nije nazočan, liječnik će, ako se s odlukom ne može
pričekati, primijeniti, po svom znanju, najbolji način liječenja.
5. Pregled i pružanje liječničke pomoći djeci i maloljetnim osobama liječnik će
učiniti uz suglasnost roditelja ili skrbnika, odnosno starijih najbližih
punoljetnih članova obitelji, osim u hitnim slučajevima. On će primijeniti
najprikladniji postupak, a otkloniti zahtjeve laika koji bi mogli ugroziti
zdravlje ili život djeteta i maloljetne osobe. Pri sumnji na zloporabu ili
zlostavljanje djece i malodobnih osoba, liječnik je obvezan upozoriti odgovorna
tijela, obazrivo čuvajući privatnost i interes djeteta, odnosno maloljetne
osobe.
6. Liječnik će predlagati i provoditi samo one dijagnostičke postupke koji su
nužni za pouzdanu dijagnozu te samo ono liječenje koje je u skladu s provjerenim
spoznajama suvremene medicinske znanosti. Usvajanje, primjena i širenje
znanstveno neprovjerenih postupaka te pobuđivanje lažne nade u pacijenata i
njegovih bližnjih, povreda je medicinske etike.
7. U svojem postupku s pacijentom liječnik će postupati ekonomično, sukladno
racionalnoj medicinskoj praksi. Nepotrebne preglede i liječenje neće provoditi,
bez obzira tko snosi troškove skrbi za bolesnika.
8. Liječnik će na prikladan način obavijestiti pacijenta o dijagnostičkim
postupcima i pretragama, njihovim rizicima i opasnostima te rezultatima, kao i
svim mogućnostima liječenja i njihovim izgledima na uspjeh te mu primjereno
pružiti potrebne obavijesti kako bi pacijent mogao donijeti ispravne odluke o
dijagnostičkom postupku i predloženom liječenju.
9. Obveza je liječnika da pokaže razumijevanje za zabrinutost pacijentovih
bližnjih, da ih o pacijentovu stanju ispravno obavješćuje te da s njima surađuje
na pacijentovu korist.
10. Pacijent ima pravo saznati istinu i dobiti na uvid cjelokupnu medicinsku
dokumentaciju o svojoj bolesti. Pacijent ima pravo pisanom i potpisanom izjavom
odbiti obavijest o prirodi svoga zdravstvenog stanja i očekivanom ishodu
predloženih i/ili poduzetih medicinskih postupaka i mjera, osim u slučajevima u
kojima mora biti svjestan svoje bolesti kako ne bi ugrozio zdravlje drugih.
11. Za vrijeme svoje odsutnosti liječnik je obvezan pobrinuti se za stalnu
medicinsku skrb svojih pacijenata.
12. Ako potrebe liječenja pacijenta prelaze liječnikove mogućnosti, znanje ili
vještine, on je obvezan pobrinuti se da pacijenta uputi na skrb drugom liječniku
koji takve potrebe može ostvariti. Ako sam pacijent isto zatraži predat će ga na
skrb drugom liječniku. Ako liječnik ocijeni da su mu u skrbi za pacijenta
potrebni stručni savjeti drugih liječnika, predložit će sazivanje liječničkog
konzilija.
13. Ako se pacijent, koji je dobro upoznat sa svojim stanjem i sposoban
samostalno odlučivati, ne ponaša sukladno preporukama liječnika glede prevencije
i liječenja bolesti, liječniku je iznimno dopušteno takvoj osobi odbiti daljnju
skrb, pod uvjetom da ga prethodno uputi na drugog liječnika ili zdravstvenu
ustanovu. Jednako tako može liječnik postupiti prema pacijentu koji se svjesno
ponaša nedolično, uvredljivo ili prijeteći. Ako u ovakvim slučajevima prijeti
pacijentu opasnost za život, liječnik mu je obvezan pomoći.
14. Sve ono što je liječnik saznao obavljajući svoj posao smatra se liječničkom
tajnom. Liječnik ju je obvezan čuvati i pred pacijentovim bližnjima, ako to
pacijent/bolesnik zatraži, a i nakon njegove smrti, osim u slučaju kad bi
čuvanjem liječničke tajne ugrozio život i zdravlje drugih ljudi. Čuvanje
liječničke tajne proteže se i na sve sustave kojima se podaci o pacijentu
prenose, obrađuju i pohranjuju.
15. Liječnik ima pravo na priziv savjesti, ako time ne uzrokuje trajne
posljedice za zdravlje ili ne ugrozi život pacijenta. O svojoj odluci mora
pravodobno obavijestiti pacijenta te ga uputiti drugom liječniku iste struke.
16. Liječnik se ne smije upuštati u osobne ili obiteljske probleme pacijenta,
niti pokušavati utjecati na njega izvan onoga što zahtijeva njegovo liječenje.

***3. Planiranje obitelji i regulacija ljudske plodnosti***
Članak 3.

1. Obveza je liječnika da prihvaćene suvremene postupke antenatalne i
postnatalne skrbi primjenjuje sa svrhom da pomogne rađanje, rast i razvoj
djeteta.
2. U planiranju obitelji, liječnik će promicati ponajprije odgojne i prirodne
metode, a zatim one metode planiranja obitelji koje su u skladu s medicinskim
spoznajama i moralnim stavovima žene i muškarca. Liječnikova je obveza upoznati
ženu i muškarca s načinom djelovanja i štetnosti pojedinih kontracepcijskih
sredstava, odnosno postupaka.
3. U okviru liječenja neplodnosti liječnik mora znati da primje­na metoda
potpomognute oplodnje, uključujući i izvantjelesnu oplodnju, pretpostavlja
razumijevanje biti takvih postupaka u osoba koje im se podvrgavaju. Obveza je
liječnika poznavati etičko vrednovanje pojedinih metoda prema prihvaćenim
suvremenim stavovima.
4. Razvijanje viška ljudskih zametaka u istraživačke svrhe, neprihvatljivo je i
neetičko.

***4. Umirući pacijent***
Članak 4.

1. Ublažavanje patnje i boli jedna je od osnovnih zadaća liječnika. To je
posebno važno u skrbi oko umirućeg pacijenta, kada će liječnik pacijentu uz
lijekove nastojati pružiti i svu duhovnu pomoć, poštujući pacijentovo uvjerenje
i želje. Istodobno će liječnik upoznati i pacijentove bližnje o njegovu stanju i
nastojati postići njihovu suradnju na ublažavanju pacijentovih tegoba.
2. Namjerno skraćivanje života (eutanazija) u suprotnosti je s medicinskom
etikom. Želju dobro informiranog pacijenta, koji boluje od neizlječive bolesti,
jasno izraženu pri punoj svijesti u pogledu umjetnog produživanja njegova
života, treba poštivati primjenjujući pozitivne zakonske propise.
3. Nastavljanje intenzivnog liječenja pacijenta u ireverzibilnom terminalnom
stanju medicinski nije utemeljeno i isljučuje pravo umirućeg bolesnika na
dostojanstvenu smrt.

***5. Presađivanje tkiva i organa***
Članak 5.

1. U slučaju smrti mozga, utvrđene na stručno prihvaćeni način, liječnik smije u
okviru pozitivnih propisa održavati život organa, dijelova tijela ili tkiva koji
se mogu iskoristiti u svrhu liječenja drugih pacijenata. O namjeri da s mrtvog
tijela presadi dijelove tijela, organe ili tkiva, liječnik će obavijestiti
najbližu obitelj odnosno skrbnika. Dijelovi tijela s umrle osobe smiju se uzeti
radi presađivanja samo ako se obitelj tome ne protivi i ako se darivatelj za
života nije tome u pisanom obliku protivio.
2. Liječnik koji sudjeluje ili bi mogao sudjelovati u postupku presađivanja ne
smije sudjelovati u donošenju odluke o smrti mozga davatelja, zbog mogućeg
sukoba interesa.
3. Ako liječnik sudjeluje u presađivanju tkiva ili organa sa živog davatelja,
obvezan ga je savjesno upoznati s naravi zahvata i njegovim mogućim
posljedicama.

***6. Biomedicinska istraživanja***
Članak 6.

1. Pri znanstvenom istraživanju liječnik će se pridržavati preporuka Helsinške
deklaracije i njezinih revizija.
2. Osnovna je svrha istraživanja na ljudima unapređenje profilaktičkih,
dijagnostičkih i terapijskih postupaka te razjašnjavanja uzroka i nastanka
bolesti. U njima dobrobit pojedinca ima prednost pred interesima znanosti i
društva. Obveza je liječnika da u medicinskim istraživanjima štiti život,
zdravlje, privatnost i dostojanstvo ispitanika.
3. Liječnik koji poduzima istraživanja u području biomedicine mora biti
znanstveno obrazovan i osposobljen. On je obvezan podastrijeti plan istraživanja
na ocjenu nadležnom neovisnom etičkom povjerenstvu u pogledu znanstvene
opravdanosti i etičke prihvatljivosti. U tom prijedlogu moraju biti jasno
ocijenjene moguće opasnosti i poteškoće u usporedbi s očekivanom dobrobiti za
pojedinca i koristi za društvo.
4. Koristi, rizici, poteškoće i učinkovitost nove metode trebaju biti uspoređeni
s najboljim postojećim profilaktičkim, dijagnostičkim i terapijskim metodama. To
ne isključuje uporabu placeba, ukoliko njegova primjena ne ugrožava dobrobit
ispitanika. Korištenje placeba dopušteno je ukoliko plan istraživanja to
nedvojbeno nalaže.
5. U određenim istraživanjima valja prosuditi i moguću štetu za okoliš, a tamo
gdje su uključene pokusne životinje primijeniti načelo najmanje patnje.
6. Liječnik koji vodi istraživanje obvezan je ispitanike koji budu obuhvaćeni
istraživačkim projektom temeljito upoznati sa smislom rada, očekivanom koristi i
mogućom opasnosti te će nakon toga pribaviti njihov pisani pristanak. Ako to
zbog malodobnosti, poslovne nesposobnosti ili stanja svijesti ispitanika nije
moguće, pristanak će zatražiti od njegova zakonskog zastupnika.
7. Ako ispitanik tijekom istraživanja postane sposoban za samostalno
odlučivanje, istraživač mora za daljnja istraživanja dobiti njegov pisani
pristanak. Ispitanik može, bez posljedica za njega osobno, u svako doba odustati
od daljnjeg sudjelovanja u istraživanju.
8. Istraživač ne smije utjecati na odluku ispitanika o sudjelovanju ili
nesudjelovanju u terapijskom ili neterapijskom istraživanju, osobito kada je
ispitanik ovisan o istraživaču.
9. Istraživanje novih profilaktičkih, dijagnostičkih i terapijskih postupaka
mogu provoditi samo neovisni istraživači u okvirima odobrenog plana kliničkog
pokusa.
10. O postignutim rezultatima liječnik-istraživač obavijestit će, prema
pravilima znanstvenog izvješćivanja, znanstvene i stručne krugove na medicinskim
javnim sastancima i u medicinskim časopisima, a širu javnost tek nakon što je o
njima utvrđeno stručno mišljenje.

***7. Ljudski genom***
Članak 7.

1. Zabranjen je svaki oblik diskriminacije neke osobe na temelju njezina
genetskog nasljeđa.
2. Testovi koji pretkazuju nasljedne bolesti, bilo da služe za prepoznavanje
nositelja gena odgovornog za bolest, bilo za otkrivanje nasljedne predispozicije
odnosno prijemljivosti za bolest, mogu se izvoditi jedino u zdravstvene svrhe
ili kao dio znanstvenih istraživanja u zdravstvene svrhe i to nakon nepristranog
genetskog savjetovanja.
3. Zahvati usmjereni na preinaku ljudskoga genoma mogu se izvoditi samo u
preventivne, dijagnostičke i terapijske svrhe, uz uvjet da se te preinake ne
prenose na potomstvo.
4. Stvaranje genetski identičnih osoba (kloniranje) suprotno je etici i
poštivanju ljudskog dostojanstva te je zabranjeno.

***8. Odnos prema osobama s ograničenom slobodom***
Članak 8.

1. Liječnik koji radi u ustanovama zatvorenog tipa osobito će poštovati prava
pacijenta u tjelesnom i duševnom pogledu i paziti na njegovo osobno
dostojanstvo. Prisilno liječenje i hranjenje dopušteno je samo u slučajevima
kada bolesnik nije sposoban da o tome svjesno odlučuje. Ako duševno zdrava i
punoljetna osoba odbija hranu, liječnik to mora poštovati.
2. Liječniku je zabranjeno sudjelovati u nasilju prema čovjeku.

***9. Odnosi prema drugim liječnicima i struci***
Članak 9.

1. Častan će se liječnik odnositi prema drugim liječnicima onako kako bi želio
da se oni odnose prema njemu.
2. Svojim učiteljima iskazivat će poštovanje i zahvalnost za znanje, vještine i
odgoj koje je od njih primio.
3. Ako drugi liječnik zatraži od njega stručni savjet i/ili pomoć, pružit će mu
je nesebično i prema svom najboljem znanju.
4. Liječnik neće pridobivati pacijente svojih kolega.
5. Liječnik može preuzeti skrb nad bolesnikom drugog liječnika samo na zahtjev
dotičnog liječnika ili pacijenta.
6. Obveza je liječnika koji upućuje pacijenta drugom liječniku da ga obavijesti
o pojedinostima koje bi mogle na bilo koji način naškoditi odnosno ugroziti
zdravlje ili život liječnika.
7. Suradnike ili drugo osoblje liječnik će upućivati na učinjene propuste na
način koji neće povrijediti njihovo ljudsko i profesionalno dostojanstvo, a
nikad pred bolesnikom ili njegovim bližnjima.
8. U slučaju da liječnik sazna o neodgovarajućem etičkom, moralnom ili
medicinskom postupku kolege, to neće raspravljati s bolesnikom, njegovim
bližnjima ili drugim kolegama, nego će se obratiti odgovornoj osobi te Hrvatskoj
liječničkoj komori i Hrvatskom liječničkom zboru.
9. Obveza je liječnika stalno obrazovanje i praćenje napretka u struci.
10. Liječnik će čuvati svoj stručni ugled i neovisnost, ne pristajući da mu se
ime ističe i povezuje s trgovačkim aktivnostima radi stjecanja osobne koristi.
Izbjegavat će stjecanje i širenje ugleda samoisticanjem i netočnim
samooglašavanjem u sredstvima javnog priopćavanja.
11. Liječnik neće surađivati s pojedincima, ustanovama ili društvima koja
zlorabe povjerenje javnosti zastupajući neprovjerene tvari i postupke
namijenjene liječenju, čuvanju i promicanju zdravlja.
12. Svojim ponašanjem i djelovanjem čuvat će ugled liječništva.

***10. Završne odredbe***
Članak 10.

1. Poštivanje odredaba ovoga Kodeksa obvezno je za sve liječnike.
2. Povrede odredaba ovoga Kodeksa disciplinske su povrede.
Disciplinski postupak zbog povrede Kodeksa propisan je aktima Hrvatske
liječničke komore.
3. Pravo je i obveza liječnika da o svakom kršenju odredbi Kodeksa obavijesti
Povjerenstvo za medicinsku etiku i deontologiju Komore.
4. Liječnici su obvezni odbiti svaku radnju koja je u suprotnosti s načelima
iznesenim u Kodeksu, a Komora im je obvezna pomoći svim stručnim i pravnim
sredstvima, ako se za to ukaže potreba.
5. Kaznena i prekršajna odgovornost liječnika ili disciplinska odgovornost u
zdravstvenoj ustanovi, trgovačkom društvu ili drugoj pravnoj osobi koja obavlja
zdravstvenu djelatnost, ne isključuje pokretanje disciplinskoga postupka pred
nadležnim sudom Komore.
6. Liječnik kojeg je sud Hrvatske liječničke komore proglasio nedostojnim za
obavljanje liječničke djelatnosti povrijedio je odredbe i ovog Kodeksa.
7. Ovaj Kodeks stupa na snagu osmog dana nakon objave na oglasnoj ploči Komore.
8. Ovaj Kodeks objavljuje se u službenom glasilu Komore te u »Narodnim
novinama«.

Predsjednik Skupštine
Hrvatske liječničke komore
**Ante Županović, dr. med.**, v. r.

Ostalo, NN 55/2008-1914
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)